
ОБЩИНСКИ СЪВЕТ

БУРГАС
ДОКЛАДНА ЗАПИСКА

ОТ ДИМИТЪР НИКОЛОВ
КМЕТ НА ОБЩИНА БУРГАС
ОТНОСНО: Поемане на дълг по реда на Закона за общинския дълг чрез финансов инструмент “Фонд за градско развитие“ за финансиране на проект: „Път на културно-историческите ценности през вековете - изпълнение на консервационно- реставрационни дейности в сградата на Етнографския музей и прилежащото дворно пространство и изграждане на „Улица на занаятите“ по процедура BG16RFOP001-1.001-039 „Изпълнение на интегрирани планове за градско възстановяване и развитие 2014-2020-Бургас“, Приоритетна ос 1 „Устойчиво и интегрирано градско развитие“, на Оперативна програма "Региони в растеж" 2014-2020.
УВАЖАЕМИ ОБЩИНСКИ СЪВЕТНИЦИ,

На свое заседание от 30.06.2020 г., с решение по т. 8 от Протокол №11 Общински съвет – Бургас даде съгласие Община Бургас да кандидатства по процедура BG16RFOP001-1.001-039 „Изпълнение на интегрирани планове за градско възстановяване и развитие 2014-2020“, Приоритетна ос 1 „Устойчиво и интегрирано градско развитие“, на Оперативна програма "Региони в растеж" 2014-2020 с проектно предложение: „Път на културно-историческите ценности през вековете - изпълнение на консервационно-реставрационни дейности в сградата на Етнографския музей и прилежащото дворно пространство и изграждане на Улица на занаятите“. 
Основна цел на проекта е подобряване условията за достъп до културния живот на града чрез насърчаване развитието и популяризирането на характерни за региона изкуства и занаяти като фактор за устойчиво местно развитие.
Дейностите по проекта включват: благоустрояване и обособяване на ул. „Алеко Константинов“ като улица на занаятите, строително-монтажни работи свързани с консервация и реставрация на сградата на Етнографския комплекс, гр. Бургас, изцяло обновяване на интериора и начина на експониране на фонда, обособяване в дворното пространство на занаятчийски ателиета за керамика, стъкло и метал, демонстрационна кухня, благоустрояване на площадното пространство пред катедрален храм „Св. Св. Кирил и Методий“ с внасяне на естествена декоративна растителност посредством перголи от метал, разположени линейно за визуално насочване на посетителите в посока Етнографски музей и обособяване на единна зона за изкуства и занаяти. 
Обектите, предвидени за интервенция по проекта са два и са определени, така че да могат да бъдат включени в цялостен туристически продукт, който да се рекламира и предлага на жителите и гостите на Бургас. По-конкретно, в проектното предложение е предвидено да бъдат изпълнени строително монтажни работи в обекти:

- "Благоустрояване на ул. „Алеко Константинов“, ПИ с идентификатор 07079.612.306 по КК на гр. Бургас;

- Основен ремонт на Етнографски музей в ПИ с идентификатор 07079.610.105, УПИ III, кв. 90 ЦГЧ на гр. Бургас и изграждане на обслужващи сгради на допълващо застрояване на Етнографски музей в ПИ 07079.611.105, УПИ III, кв.90, ЦГЧ на гр. Бургас;

Проектът предвижда също: 


-Доставка на обзавеждане и оборудване; 


-Дейности по организация и управление,  авторски и строителен надзор, информация и публичност.

Улица „Алеко Константинов“ се намира в историческия център на град Бургас. Обособена е между главната градска улица „Александровска“ и училище за изобразително изкуство „Св. Св. Кирил и Методий“. Най-големият бургаски катедрален храм „Св. Св. Кирил и Методий“ се намира в непосредствена близост, разположен на едноименния градски площад. Територията е с пешеходни функции. Доскоро улицата беше изцяло с търговски функции осъществявани в множество павилиони, които към момента са премахнати, поради ремонтни работи по ВиК инфраструктурата. Налице са множество интервенции свързани с изграждане на нови сгради по улицата. Състоянието на настилката се характеризира с пълна амортизация на старите участъци и частично обновяване на определени места пред новоизградените сгради при това на различно от съществуващото ниво. Уличното осветление е в недобро състояние. Целта на реконструкцията на ул. “Алеко Константинов“ е да съхрани в голяма степен характерния дух на мястото и едновременно с това да предложи на творческите индустрии, гражданите и посетителите на града съвременни услуги и дейности. За улицата има изготвен инвестиционен проект и издадено Разрешение за строеж № 132/ 01.07.2019г. Проектът включва създаване на добре озеленена пешеходна зона; изградени всички необходими мрежи и съоръжения на техническата инфраструктура; създадена достъпна среда съгласно Наредба 4/01.07.2009; изграждане на търговска част в два модула и арт-кафе, разположени под общ навес върху декинг. 

Етнографският комплекс заема старинна сграда в центъра на града, изградена през 1873 г. от известният бургаски кмет Димитър Бракалов. Тя е обявена за паметник на културата от архитектурния ансамбъл „Етнографски комплекс” деклариран под номер 111 в Държавен вестник бр. 18 от 1979 г. През 1999г. е актувана като публична общинска собственост – Акт № 1488/17.11.1999г. През годините сградата многократно променя своите функции като се ползва последователно за училище, хотел, ветеринарна лечебница, съветски клуб, детска градина и стол. Етнографския музей е най-големия по рода си в Югоизточна България, предпочитана локация за всички, желаещи да научат повече за традиционния български бит и култура. Тя се намира в сърцето на Бургас, зад катедралния храм „Св. Св. Кирил и Методий“ и съставлява историческото ядро на града заедно с прилежащия площад, училището и уличките в съседство. Самата етнографска къща е заобиколена от обширен двор с градина – своеобразен зелен оазис в центъра на града, в който се провеждат множество фолклорни изяви, детски школи, концерти и възстановки на обичаи. В сградата е разположена основната етнографска експозиция, създадена през 1981 г., която е едно от най-посещаваните туристи забележителности в града. Сградата е масивна, двуетажна със изнесена мансарда и застроена площ 240 кв. м. На първия етаж е разположена експозиция „Градски бит” , офис за уредниците, малък фонд за музейни експонати и санитарен възел. На втория етаж е разположена експозиция „Традиционни костюми, обреди и обичаи”, а в мансардата се намира етнографски фонд „Традиционни тъкани”. Проектът предвижда основен ремонт на сградата на етнографски музей. Целта на проекта е сградата на Етнографски музей град Бургас да отговаря на всички функционални, експлоатационни и естетически изисквания, съответстващи и на статута на паметник на недвижимото културно наследство от местно значение. Всички предвиждани мерки са строго съобразени с автентичния вид на сградата. Проектът предвижда ремонт на двете нива на покрив /над втори етаж и над подпокривно пространство; функционално преустройство на входното пространство, подмяна на дограма с нова, полагане на топлоизолация на вътрешни стени. В двора на музея се предвижда изграждане на три постройки на допълващо застрояване към сглобяема сцена и ремонт на съществуващи и изграждане на нова плътна ограда. Новите обслужващи сгради и съоръжения са: сгради за реставрационни ателиета за керамика и метал; сглобяема поставяема конструкция, която се монтира при провеждане на събития, част от дейността на музея, сграда етно - кафе; сграда за фондови помещения и демонстрационна кухня.
Според условията за кандидатстване пред ОП „Региони в растеж“, група дейности „Културна инфраструктура“ се реализират само чрез финансови инструменти или с комбинирано финансиране чрез БФП и финансови инструменти, създадени по линия на ОПРР 2014-2020 г. Финансовият посредник има ангажимент да определи както подкрепата по линия на финансовия инструмент, така и необходимия размер на БФП, за  което издава документ - становище. В становището на ДЗЗД „Фонд за устойчиви градове“ определените средства по финансовия инструмент са в размер на 214 938 /двеста и четиринадесет хиляди деветстотин тридесет и осем /лева. 
С решение по т.21 от Протокол № 18 от проведено на 21.12.2020 г. заседание,  Общински съвет - Бургас взе решение за гарантиране на устойчивост по проекта, а на проведено на 23.02.2021 г. заседание с решение по т.21 от Протокол № 20 одобри поемане на нов общински дълг за 2021 година.

Получената от Община Бургас оферта за финансиране чрез финансов инструмент на проект „Път на културно-историческите ценности през вековете - изпълнение на консервационно- реставрационни дейности в сградата на Етнографския музей и прилежащото дворно пространство и изграждане на „Улица на занаятите“ включва следните параметри:

1.
Максимален размер на дългосрочен дълг – до 214 938 лева;

2.
Валута на дълга – лева;

3.
Вид на дълга - дългосрочен инвестиционен, поет с договор за финансиране от ДЗЗД "Фонд за устойчиви градове" (ФУГ), създаден с цел изпълнение на финансов инструмент Фонд за градско развитие, финансиран със средства от Оперативна програма „Региони в растеж 2014 – 2020“  за регионите София и Южна България;

4.
Начин на обезпечаване - залог върху настоящи и бъдещи парични вземания, представляващи настоящи и бъдещи приходи на Община Бургас по чл. 45, ал. 1, т. 1, букви от „а“ до „ж“ от Закон за публичните финанси, както и трансфери за местни дейности, включително обща изравнителна субсидия, съгласно чл. 52, ал. 1, т. 1, буква „б“ от Закона за публичните финанси, постъпващи по банкова сметка, вземанията за наличностите по която, настоящи и бъдещи, също са обект на особен залог;

5.
Срок за усвояване на кредита – до 24 месеца, считано от датата на подписване на договора за кредит;

6.
Условия за погасяване –  ежемесечни лихвени плащания и 120 погасителни вноски по главница, след изтичане на срока за усвояване; 

7.
 Гратисен период за погасяване на главницата - до 24 месеца, считано от датата на подписване на договора за кредита;

8.
Индикативен срок на кредита: 144 месеца, считано от датата на подписване на договора за кредит;

9.
Източници за погасяване на главницата – от собствени бюджетни средства;

10.
Осреднен Лихвен процент – Референтен лихвен процент на ОББ плюс максимална надбавка 0,62 % годишно;

11.
Такси, комисиони, наказателни лихви, неустойки и разноски по кредита - съгласно ценовата политика на фонда;
Общата прогнозна стойност на проекта е 1 689 262,54 лв. без ДДС, в т.ч.:
 - 1 336 453,21 лв. - безвъзмездна финансова помощ по Оперативна програма „Региони в растеж“ 2014 – 2020, процедура за предоставяне на безвъзмездна финансова помощ BG16RFOP001-1.001-039 „Изпълнение на интегрирани планове за градско възстановяване и развитие 2014-2020“, Приоритетна ос 1 „Устойчиво и интегрирано градско развитие“,
- до 214 938 лева дългосрочен инвестиционен дълг, финансиран от ДЗЗД "Фонд за устойчиви градове" (ФУГ), създадено с цел изпълнение на финансов инструмент „Фонд за градско развитие“, финансиран със средства от Оперативна програма „Региони в растеж“ 2014 – 2020  за регионите София и Южна България

- собствен принос – 137 871,33 лв.

Според условията на проекта, дължимият ДДС е възстановим разход. 
Анализът на прогнозното влияние на дълговото финансиране и разходите по обслужване на дълга върху бюджета на Общината показва, че новият дълг не влияе на финансовия показател по чл. 32, ал. 1 от Закона за публичните финанси, съгласно който годишният размер по плащанията на общинския дълг във всяка отделна година не може да надвишава 15 на сто от средногодишния размер на собствените приходи и общата изравнителна субсидия за последните три години, изчислен на базата на данни от годишните отчети за изпълнението на бюджета на общината. 
Съгласно чл. 84. (5) от Закона за държавния бюджет през 2021 г. общините могат да поемат извън ограниченията по чл. 32, ал. 1 от Закона за публичните финанси дълг чрез заеми, въз основа на предоставени от „Фонд Мениджър на финансови инструменти в България“ средства от оперативни програми на финансови посредници-кредитори по съответните заеми. Погашенията по заема, предоставен от „Фонд за устойчиви градове“, представляват изключение по чл. 32 ал. 1 от Закона за публичните финанси и се приспадат от годишните плащания по дълга при изчисляване на показателя. Годишните разходи за обслужване на поетия дълг от община Бургас не надвишават стойността на ограничението на чл. 32, ал. 1 от ЗПФ. Стойността на показателя за 2019 г. е 4,89%, за 2020 г. -  4,6% при ограничение 15 %, а прогнозната му стойност за 2021 г. е около 4,69%.

Влиянието на годишните разходи по дълга върху бюджета е пренебрижимо малко – разходите за дълг се увеличават с 0,03%. Общата задлъжнялост на Общината нараства с 0,02%. 

Предвид обстоятелството, че общинският дълг ще бъде поет за финансиране на проект чрез финансов инструмент по смисъла на чл. 2, т. 11 от Регламент 1303/2013 и се предоставя от ДЗЗД "Фонд за устойчиви градове", финансов посредник, избран от „Фонд мениджър на финансови инструменти в България“ ЕАД за София и Южна България, е приложима разпоредбата на чл. 19а от Закона за общинския дълг, съгласно която не следва да се провежда процедура по избор на финансова или кредитна институция, или финансов посредник при условия и по ред, предварително приети от общинския съвет .

В съответствие с чл. 15, ал. 1 от Закона за общинския дълг, Община Бургас публикува покана за обсъждане на поемане на общински дълг за осигуряване на необходимото финансиране по проекта. Поканата е публикувана на 18.02.2021 г. на сайта на Общината, във електронния формат на вестник „Черноморски фар“ и поставена на Информационното табло на Общината в съответствие с разпоредбата на чл. 15, ал. 2 и ал. 3 от Закона за общинския дълг.

Общественото обсъждане е проведено на 25.02.2021 г., като в изпълнение на разпоредбите на чл. 6, ал. 5 от Наредба за условията и реда за провеждане на обществено обсъждане на проекти, финансирани чрез поемане на дългосрочен дълг от Община Бургас, финансовите параметри на предлагания общински дълг са представени от г-н Красимир Стойчев – Зам.-кмет "Финанси, бюджет и икономика". Становища и предложения по време на проведеното общественото обсъждане, както и до настоящия момент не са постъпили.

Необходимостта от предприемане на своевременни действия за кандидатстване по оперативната програма, за сключване на договори, при посочените условия, съответно, стартиране на процедури по Закона за обществените поръчки, за изпълнение и приключване на проекта в максимално кратък срок, обосновават необходимостта от допускане предварително изпълнение на предлаганото решение, при условията на чл. 60, ал.1 от Административно-процесуалния кодекс.
Във връзка с изложеното и на основание чл.21, ал.1, т.10 от ЗМСМА, във връзка с чл.4 т.7, чл.17 и чл.19а от Закона за общинския дълг, чл.60, ал.1 от Административно-процесуалния кодекс, предлагам Общинския съвет – Бургас да вземе следните 


      РЕШЕНИЯ:
1.
Общински съвет – Бургас дава съгласие Община Бургас да сключи договор с ДЗЗД “Фонд за устойчиви градове“ за финансиране чрез финансов инструмент “Фонд за градско развитие“, създаден по линия на ОПРР 2014-2020 г., по силата на който да поеме дългосрочен общински дълг с цел реализация на проект: „Път на културно-историческите ценности през вековете - изпълнение на консервационно- реставрационни дейности в сградата на Етнографския музей и прилежащото дворно пространство и изграждане на „Улица на занаятите“, при следните основни параметри:

1.1.
Максимален размер на дългосрочен дълг – до 214 938 лева, в т.ч.:

•
Лимит „ОПРР 2014-2020”, в размер до  125 813 лева или 59 %

•
Лимит „ОББ” в размер до 79 312 лева или 36.9%

•
Лимит „ФУГР” в размер до 8 812 лева или 4.1%

1.2.
Валута на дълга – лева;
1.3.
Вид на дълга - дългосрочен инвестиционен, поет с договор за финансиране от ДЗЗД "Фонд за устойчиви градове" (ФУГ), създаден с цел изпълнение на финансов инструмент Фонд за градско развитие, финансиран със средства от Оперативна програма „Региони в растеж 2014 – 2020“  за регионите София и Южна България;
1.4.
Начин на обезпечаване - залог върху настоящи и бъдещи парични вземания, представляващи настоящи и бъдещи приходи на Община Бургас по чл. 45, ал. 1, т. 1, букви от „а“ до „ж“ от Закон за публичните финанси, както и трансфери за местни дейности, включително обща изравнителна субсидия, съгласно чл. 52, ал. 1, т. 1, буква „б“ от Закона за публичните финанси, постъпващи по банкова сметка, вземанията за наличностите по която, настоящи и бъдещи, също са обект на особен залог;

1.5.
Срок за усвояване на кредита – до 24 месеца, считано от датата на подписване на договора за кредит;
1.6.
Условия за погасяване – ежемесечни лихвени плащания и 120 погасителни вноски по главница, след изтичане на срока за усвояване; 

1.7.
 Гратисен период за погасяване на главницата -  24 месеца, считано от датата на подписване на договора за кредит;
1.8.
Индикативен срок на кредита - до 144 месеца, считано от датата на подписване на договора за кредит;
1.9.
Източници за погасяване на главницата – от собствени бюджетни средства;
1.10.
Осреднен Максимален лихвен процент – Референтен лихвен процент на ОББ плюс максимална надбавка до 0,62 % годишно, в т.ч.:

· Лимит „ОПРР 2014-2020” - Годишен лихвен процент в размер на 1% от (Референтен лихвен процент на ОББ + до 1.38%)

· Лимит „ОББ” - Годишен лихвен процент в размер на Референтен лихвен процент на ОББ + до 1.38% 

· Лимит „ФУГР” - Годишен лихвен процент в размер на Референтен лихвен процент на ОББ + до 1.38%
1.11.
Такси, комисиони, наказателни лихви, неустойки и разноски по кредита - съгласно ценовата политика на фонда.
2. Възлага и делегира права на Кмета на Община Бургас, да подготви и подаде искането за финансиране и съпътстващите с това документи, да подпише договора за финансиране на допустим проект и договора за залог, както и да извърши всички останали необходими правни и фактически действия за изпълнение на решението по т. 1. 
3. Общински съвет – Бургас дава съгласие да бъде осигурен собствен принос от бюджета на Община Бургас в размер на 138 843,60 лв., извън средствата по финансовия инструмент за реализиране на проекта.
4. На основание чл. 60, ал.1 от Административно-процесуалния кодекс, допуска предварително изпълнение на настоящото решение, предвид необходимостта от предприемане на своевременни действия за кандидатстване по оперативната програма, за сключване на договор, при посочените условия, съответно, стартиране на процедури по Закона за обществените поръчки, за изпълнение и приключване на проекта в максимално кратък срок. 
Приложения: Описание на проект „Път на културно-историческите ценности през вековете - изпълнение на консервационно- реставрационни дейности в сградата на Етнографския музей и прилежащото дворно пространство и изграждане на „Улица на занаятите“, финансиран чрез дълг; Покана и протокол от проведено обществено обсъждане.
ДИМИТЪР НИКОЛОВ

